Document ID: 31988R3914

*****
ΚΑΝΟΝΙΣΜΟΣ (ΕΟΚ) αριθ. 3914/88 ΤΗΣ ΕΠΙΤΡΟΠΗΣ
της 14ης Δεκεμβρίου 1988
σχετικά με τις μεθόδους ανάλυσης που πρέπει να εφαρμόζονται για τον καθορισμό της περιεκτικότητας σε ζάχαρα, λιπαρές ύλες και ξηρά ύλη των προϊόντων που υπάγονται στον κωδικό ΣΟ 1905 90 30
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία από τον κανονισμό (ΕΟΚ) αριθ. 3174/88 (2), και ιδίως το άρθρο 9,
Εκτιμώντας:
ότι, για να εξασφαλιστεί η ενιαία εφαρμογή της συνδυασμένης ονοματολογίας που αποτελεί παράρτημα του προαναφερθέντος κανονισμού, πρέπει να θεσπιστούν διατάξεις σχετικά με τις μεθόδους ανάλυσης που πρέπει να εφαρμόζονται για τον καθορισμό της περιεκτικότητας σε ζάχαρα (άθροισμα της περιεκτικότητας σε ζαχαρόζη, λακτόζη, γλυκόζη, φρουκτόζη, μαλτόζη), σε λιπαρές ύλες και σε ξηρά ύλη των προϊόντων του κωδικού ΣΟ 1905 90 30·
ότι, σύμφωνα με τις μελέτες και τις έρευνες που έγιναν, οι μέθοδοι ανάλυσης που αναφέρονται στο άρθρο 1 του παρόντος κανονισμού κρίνονται ως κατάλληλες·
ότι η εφαρμογή του παρόντος κανονισμού οδηγεί στην ακύρωση του κανονισμού (ΕΟΚ) αριθ. 2093/84 της Επιτροπής της 19ης Ιουλίου 1984 σχετικά με τη μέθοδο ανάλυσης που πρέπει να εφαρμόζεται για τον καθορισμό της περιεκτικότητας σε ξηρά ύλη, λιπαρές ύλες και ζάχαρα από ορισμένα προϊόντα της συνήθους αρτοποιίας, της κλάσης 19.07 του κοινού δασμολογίου (3)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η περιεκτικότητα σε ζάχαρα (άθροισμα της περιεκτικότητας σε ζαχαρόζη, λακτόζη, γλυκόζη, φρουκτόζη, μαλτόζη), σε λιπαρές ύλες ή σε ξηρά ύλη των προϊόντων του κωδικού ΣΟ 1905 90 30, προσδιορίζεται σύμφωνα με τις ακόλουθες διαδικασίες:
- η περιεκτικότητα σε ζάχαρα (άθροισμα της περιεκτικότητας σε ζαχαρόζη, λακτόζη, γλυκόζη, φρουκτόζη, μαλτόζη) με τη μέθοδο HPLC,
- η περιεκτικότητα σε λιπαρές ύλες προσδιορίζεται μετά από υδρόλυση με υδροχλωρικό οξύ. Ως λιπαρές ύλες θεωρείται το προϊόν που λαμβάνεται μετά την υδρόλυση με εκχύλιση με πετρελαϊκό αιθέρα,
- η περιεκτικότητα σε ξηρά ύλη προσδιορίζεται με ξήρανση αντιπροσωπευτικού δείγματος σε 103 ± 2 ° C μέχρι σταθερού βάρους.
Άρθρο 2
Ο κανονισμός (ΕΟΚ) αριθ. 2093/84 καταργείται.
Άρθρο 3
Ο παρών κανονισμός αρχίζει να ισχύει την εικοστή πρώτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Δεκεμβρίου 1988.

Labels: 3
17
16